觀龍歌
作者：宋真宗
朝代：宋

paragraphs: 四靈之長惟虬龍，虬龍變化故難同。
三茅福地羣仙宅，靈物潛形在此中。
池內仙人馴擾得，至今隠現誰能測。
乘雲蠢動獨標奇，行雨嘉生皆荷力。
常人競取暫從心，才出山楹兮無處尋。
中使勤求深有意，欲獻明庭兮陳上瑞。
初獻一龍朝魏闕，偶挹二龍離洞穴。
人心龍心若符契，一去一住何神異。
我睹真龍幸不驚，至誠祝龍龍好聽。
但祈風雨年年順，庶使倉箱處處盈。